บลจ.กสิกรไทยเล็งคลอดกองหุ้นอาเซียน
บลจ.กสิกรไทยมองเศรษฐกิจอาเซียนฉายแววโดดเด่น เล็งคลอดกองทุนหุ้นอาเซียน คาดเปิดขายภายในไตรมาส 3
3 ก.ค. 2558

บลจ.กสิกรไทยมองเศรษฐกิจอาเซียนฉายแววโดดเด่น เล็งคลอดกองทุนหุ้นอาเซียน คาดเปิดขายภายในไตรมาส 3
น.ส.ธิดาศิริ ศรีสมิต  ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทยมีแผนออกกองทุนหุ้นอาเซียน เนื่องจากมองว่าเศรษฐกิจอาเซียนมีแนวโน้มการเติบโตที่ดี คาดว่าจะเปิดขายกองทุนได้ภายในไตรมาส 3 ปีนี้ ซึ่งปัจจุบันอยู่ระหว่างขออนุมัติสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
บลจ.กสิกรไทย มองว่าความร่วมมือของประชาคมเศรษฐกิจอาเซียน (เออีซี) ที่กำลังจะเกิดขึ้นในปลายปี 2558 จะเพิ่มขีดความสามารถในการแข่งขันให้ภูมิภาคและสร้างความน่าสนใจให้กับบริษัทจดทะเบียนในประเทศสมาชิกให้เป็นที่รู้จักในกลุ่มนักลงทุนต่างประเทศมากขึ้น 
นอกจากนี้กลุ่มประเทศในอาเซียนมีจำนวนประชากรกว่า 600 ล้านคน ซึ่งคิดเป็น 10% ของประชากรโลก มีขนาดเศรษฐกิจรวมกันมูลค่ากว่า 2.3 ล้านล้านเหรียญสหรัฐ ใหญ่เป็นอันดับ 4 ของโลก รองจากประเทศสหรัฐอเมริกา จีน และเยอรมนี ส่วนมูลค่าตลาดหุ้น (มาร์เก็ตแคป) ของอาเซียน มีมูลค่ารวมกันประมาณ 2.5 ล้านล้านเหรียญสหรัฐ คิดเป็น 4% ของตลาดหุ้นทั่วโลก โดย 5 ปีที่ผ่านมาผลิตภัณฑ์มวลรวมประชาชาติ (จีเอ็นพี) เติบโตเฉลี่ยกว่า 6% ต่อปี 
น.ส.ธิดาศิริ กล่าว่า ขณะที่ภาครัฐมีการใช้งบประมาณด้านการพัฒนาสาธารณูปโภคจำนวนมากและต่อเนื่อง รวมถึงประชากรมีความเป็นอยู่ที่ดีขึ้น จะทำให้เม็ดเงินจากการบริโภคภายในประเทศเพิ่มขึ้น จึงเชื่อว่าปัจจัยเหล่านี้จะสนับสนุนให้บริษัทจดทะเบียนและตลาดหลักทรัพย์ในอาเซียนยังมีศักยภาพในการเติบโตที่ดี และมองเห็นโอกาสในการเข้าไปลงทุนได้อีกมาก
"การลงทุนในตลาดหุ้นของกลุ่มประเทศอาเซียน ช่วยกระจายการลงทุนและลดความผันผวนของพอร์ตโฟลิโอที่ดี โดยการศึกษาข้อมูลในอดีต 10 ปีที่ผ่านมา ตั้งแต่ พ.ศ.2548-2557 พบว่าการลงทุนในดัชนีหุ้นของ 4 ประเทศในอาเซียนในสัดส่วนที่เท่ากัน ได้แก่ อินโดนีเซีย มาเลเซีย ฟิลิปปินส์และไทย สามารถให้ผลตอบแทนเฉลี่ย 15.40% ต่อปี ซึ่งสูงกว่าการลงทุนในดัชนีตลาดหุ้นไทยเพียงอย่างเดียว ที่ให้ผลตอบแทนเฉลี่ย 12.10%  ต่อปี ในขณะที่การลงทุนใน 4 ประเทศดังกล่าวมีความผันผวนต่ำกว่า ซึ่งเฉลี่ยอยู่ที่ 18% เมื่อเทียบกับตลาดหุ้นไทยที่มีความผันผวนเฉลี่ย 21%"น.ส.ธิดาศิริ กล่าว